LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL LIETUVOS RESPUBLIKOS VIDAUS REIKALŲ MINISTRO 2014 M. VASARIO 5 D. ĮSAKYMO NR. 1V-53 „DĖL ROTACIJOS TVARKA PERKELTŲ Į KITAS PAREIGAS KITOJE TARNYBOS VIETOVĖJE TERITORINIŲ POLICIJOS ĮSTAIGŲ IR POLICIJOS KOMISARIATŲ VIRŠININKŲ NAUDOJIMOSI TARNYBINIAIS LENGVAISIAIS AUTOMOBILIAIS, ĮSKAITANT NUVYKIMĄ Į DARBĄ IR GRĮŽIMĄ IŠ JO, TVARKOS APRAŠO PATVIRTINIMO“ PAKEITIMO

2024 m. liepos 26 d. Nr. 1V-472

Vilnius

1. Pakeičiu Lietuvos Respublikos vidaus reikalų ministro 2014 m. vasario 5 d. įsakymą Nr. 1V-53 „Dėl Rotacijos tvarka perkeltų į kitas pareigas kitoje tarnybos vietovėje teritorinių policijos įstaigų ir policijos komisariatų viršininkų naudojimosi tarnybiniais lengvaisiais automobiliais, įskaitant nuvykimą į darbą ir grįžimą iš jo, tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL ROTACIJOS TVARKA PERKELTŲ Į KITAS VIDAUS TARNYBOS SISTEMOS PAREIGŪNO PAREIGAS KITOJE TARNYBOS VIETOVĖJE TERITORINIŲ POLICIJOS ĮSTAIGŲ IR POLICIJOS KOMISARIATŲ VIRŠININKŲ NAUDOJIMOSI TARNYBINIAIS LENGVAISIAIS AUTOMOBILIAIS ATVEJŲ IR TVARKOS APRAŠO PATVIRTINIMO

Vadovaudamasi Lietuvos Respublikos Vyriausybės 1998 m. lapkričio 17 d. nutarimo Nr. 1341 „Dėl tarnybinių lengvųjų automobilių biudžetinėse įstaigose“ 1.7.2 papunkčiu,

tvirtinu Rotacijos tvarka perkeltų į kitas vidaus tarnybos sistemos pareigūno pareigas kitoje tarnybos vietovėje teritorinių policijos įstaigų ir policijos komisariatų viršininkų naudojimosi tarnybiniais lengvaisiais automobiliais atvejų ir tvarkos aprašą (pridedama).“

2. Nustatau, kad procedūros, pradėtos iki šio įsakymo įsigaliojimo, tęsiamos ir baigiamos pagal iki šio įsakymo įsigaliojimo galiojusią tvarką.

L. e. vidaus reikalų ministro pareigas	Agnė Bilotaitė

PATVIRTINTA

Lietuvos Respublikos vidaus reikalų ministro 2014 m. vasario 5 d. įsakymu Nr. 1V-53

(Lietuvos Respublikos vidaus reikalų ministro 2024 m. liepos 26 d. įsakymo Nr. 1V-472

redakcija)

rotacijos tvarka perkeltų į kitas VIDAUS TARNYBOS SISTEMOS PAREIGŪNO pareigas kitoje tarnybos vietovėje teritorinių policijos įstaigų ir policijos komisariatų viršininkų naudojimosi tarnybiniais lengvaisiais automobiliais ATVEJŲ IR TVARKOS APRAŠAS

I skyrius

BENDROSIOS NUOSTATOS

1. Rotacijos tvarka perkeltų į kitas vidaus tarnybos sistemos pareigūno pareigas kitoje tarnybos vietovėje teritorinių policijos įstaigų ir policijos komisariatų viršininkų naudojimosi tarnybiniais lengvaisiais automobiliais atvejų ir tvarkos aprašas (toliau – Aprašas) reglamentuoja:

1.1. rotacijos tvarka perkeltų į kitas vidaus tarnybos sistemos pareigūno pareigas kitoje tarnybos vietovėje teritorinių policijos įstaigų ir policijos komisariatų viršininkų (toliau – pareigūnai) naudojimosi tarnybiniais lengvaisiais automobiliais atvejus;

1.2. tarnybinių lengvųjų automobilių priskyrimą pareigūnams ir šio priskyrimo panaikinimą;

1.3. pareigūnų naudojimąsi tarnybiniais lengvaisiais automobiliais.

2. Apraše vartojamos sąvokos suprantamos taip, kaip jos apibrėžtos Lietuvos Respublikos vidaus tarnybos statute.

II SKYRIUS

PAREIGŪNŲ NAUDOJIMOSI TARNYBINIAIS LENGVAISIAIS AUTOMOBILIAIS ATVEJAI

3. Pareigūnai turi teisę jiems skirtais naudotis tarnybiniais lengvaisiais automobiliais Aprašo nustatyta tvarka naudotis šiais atvejais:

3.1. tarnybos reikmėms, kai būtina užtikrinti jų funkcijų vykdymą (įskaitant darbą poilsio ir švenčių dienomis, nakties ir viršvalandinį darbą ir budėjimą);

3.2. vykti į darbą ir grįžti iš jo esant visoms šioms sąlygoms:

3.2.1. jie patys ar jų sutuoktiniai, sugyventiniai (partneriai), nepilnamečiai vaikai (įvaikiai) ar kiti kartu su pareigūnu gyvenantys jo šeimos nariai, nurodyti Vidaus tarnybos statuto 33 straipsnio 7 dalyje, pareigūno tarnybos vietovėje neturi nuosavybės teise priklausančios tinkamos gyventi vienam asmeniui ar šeimai ir atitinkančios statybos bei specialiųjų normų (higienos, gaisrinės saugos ir kitų) reikalavimus gyvenamosios patalpos;

3.2.2. jie nėra Vidaus tarnybos statuto 65 straipsnyje nustatyta tvarka aprūpinti tarnybiniu butu (tarnybine gyvenamąja patalpa);

3.2.3. jiems nėra mokami Vidaus tarnybos statuto 65 straipsnio 4 ir 5 dalyje nurodyti butpinigiai;

3.2.4. jiems nėra kompensuojamos Vidaus tarnybos statuto 70 straipsnio 6 dalyje nurodytos kelionės išlaidos;

3.2.5. jie nėra vežami į tarnybos vietą ir iš jos tarnybiniu transportu.

III SKYRIUS

TARNYBINIŲ LENGVŲJŲ AUTOMOBILIŲ PRISKYRIMAS PAREIGŪNAMS IR ŠIO PRISKYRIMO PANAIKINIMAS

4. Norėdamas, kad būtų priskirtas naudotis tarnybinis lengvasis automobilis, įskaitant nuvykimą į darbą ir grįžimą iš jo, pareigūnas vadovui, turinčiam teisę skirti pareigūną į pareigas, pateikia prašymą. Šiame prašyme turi būti nurodytas pareigūno faktinės gyvenamosios vietos adresas ir pridedama pareigūnui išduoto vairuotojo pažymėjimo kopija. Pareigūnas, norėdamas ne tarnybos metu jam priskirtą tarnybinį lengvąjį automobilį saugoti ne statutinės įstaigos teritorijoje, prašyme turi nurodyti tarnybinio lengvojo automobilio saugojimo vietos adresą.

5. Vadovas, turintis teisę skirti pareigūną į pareigas, per 10 darbo dienų nuo Aprašo 4 punkte nurodytų dokumentų gavimo dienos įsakymu priskiria pareigūnui tarnybinį lengvąjį automobilį arba priima sprendimą nepriskirti pareigūnui tarnybinio lengvojo automobilio.

6. Įsakyme dėl tarnybinio lengvojo automobilio priskyrimo pareigūnui nurodoma:

6.1. tarnybinio lengvojo automobilio markė, modelis, valstybinis registracijos numeris;

6.2. tarnybinio lengvojo automobilio saugojimo ne tarnybos metu vieta;

6.3. nuo kada priskiriamas tarnybinis lengvasis automobilis (šis papunktis taikomas, jei įsakymo dėl tarnybinio lengvojo automobilio priskyrimo pareigūnui įsigaliojimo ir tarnybinio automobilio priskyrimo datos nesutampa);

6.4. ar priskirtu tarnybiniu lengvuoju automobiliu statutinės įstaigos darbo laiku tarnybos tikslais galės naudotis ir kiti statutinės įstaigos vidaus tarnybos sistemos pareigūnai, valstybės tarnautojai ar darbuotojai, dirbantys pagal darbo sutartį.

7. Priėmęs sprendimą nepriskirti pareigūnui tarnybinio lengvojo automobilio, vadovas, turintis teisę skirti pareigūną į pareigas, per 10 darbo dienų nuo Aprašo 4 punkte nurodytų dokumentų gavimo dienos apie tai raštu informuoja pareigūną, nurodydamas tarnybinio lengvojo automobilio nepriskyrimo pareigūnui priežastis.

8. Vadovui, turinčiam teisę skirti pareigūną į pareigas, priėmus įsakymą dėl tarnybinio lengvojo automobilio priskyrimo pareigūnui, pareigūnas supažindinamas su šiuo įsakymu.

9. Tarnybinio lengvojo automobilio priskyrimas pareigūnui vadovo, turinčio teisę skirti pareigūną į pareigas, įsakymu panaikinamas:

9.1. atsiradus bent vienai Aprašo 3.2.1–3.2.5 papunkčiuose nurodytai aplinkybei;

9.2. atlikus Aprašo 16 punkte nurodytą patikrinimą konstatuotas tarnybinio nusižengimo padarymas;

9.3. perkėlus pareigūną į kitas vidaus tarnybos sistemos pareigūno pareigas, jei dėl to išnyksta pagrindas pareigūnui priskirti tarnybinį lengvąjį automobilį;

9.4. pareigūno prašymu;

9.5. pareigūną atleidus iš vidaus tarnybos;

9.6. dėl objektyvių aplinkybių pareigūnas negali naudotis priskirtu tarnybiniu automobiliu.

IV skyrius

pareigūnų naudojimasis tarnybiniais lengvaisiais automobiliais

10. Pareigūnams priskirti tarnybiniai lengvieji automobiliai ne tarnybos metu yra laikomi Aprašo 6 punkte nurodytame įsakyme nustatytoje saugojimo vietoje, išskyrus tuos atvejus, kai priskirtu tarnybiniu lengvuoju automobiliu vykstama į komandiruotę.

11. Kiekvienu atveju, kai naudojamas tarnybinis lengvasis automobilis, prieš išvažiuodami iš tarnybinio lengvojo automobilio saugojimo vietos, pareigūnai privalo patikrinti tarnybinio lengvojo automobilio techninę būklę.

12. Pareigūnams priskirtų tarnybinių lengvųjų automobilių draudimą ir privalomąją techninę apžiūrą organizuoja valstybės tarnautojas ar darbuotojas, dirbantis pagal darbo sutartį, atsakingas už statutinės įstaigos, kuriai priklauso priskirtas tarnybinis lengvasis automobilis, transporto priemonių eksploataciją (toliau – atsakingas darbuotojas).

13. Pareigūnai privalo nedelsdami informuoti atsakingą darbuotoją apie jiems priskirto tarnybinio lengvojo automobilio techninius gedimus ar kitus mechanizmų sutrikimus.

14. Jei Aprašo 13 punkte nurodytais atvejais ar dėl kitų objektyvių aplinkybių pareigūnas negali naudotis jam priskirtu tarnybiniu lengvuoju automobiliu, jis turi teisę Aprašo 3 punkte nurodytais atvejais naudotis ir kitais statutinės įstaigos tarnybiniais automobiliais.

15. Įvykus tarnybinio lengvojo automobilio vagystei ar vagystei iš tarnybinio lengvojo automobilio, eismo įvykiui ar apgadinus tarnybinį lengvąjį automobilį, pareigūnas nedelsdamas apie tai turi žodžiu informuoti vadovą, turintį teisę skirti pareigūną į pareigas, ir atsakingą darbuotoją, o ne vėliau kaip kitą darbo dieną vadovą, turintį teisę skirti pareigūną į pareigas, informuoti tarnybiniu pranešimu.

16. Įvykus tarnybinio lengvojo automobilio vagystei ar vagystei iš tarnybinio lengvojo automobilio, eismo įvykiui ar apgadinus tarnybinį lengvąjį automobilį, kai yra tarnybinio nusižengimo požymių, atliekamas tarnybinis patikrinimas.

V SKYRIUS

BAIGIAMOSIOS NUOSTATOS

17. Vadovui, turinčiam teisę skirti pareigūną į pareigas, priėmus įsakymą dėl tarnybinio lengvojo automobilio priskyrimo pareigūnui, pareigūnas supažindinamas su Aprašu.

18. Pareigūnai yra materialiai atsakingi už jiems priskirtus tarnybinius lengvuosius automobilius ir juose sumontuotą įrangą.

19. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, registrų ir informacinių sistemų veiklą reglamentuojančiais teisės aktais, duomenų valdytojo patvirtintais teisės aktais, reglamentuojančiais asmens duomenų tvarkymą. Asmens duomenys tvarkomi tarnybinių lengvųjų automobilių priskyrimo pareigūnams ir jų naudojimosi tarnybiniais lengvaisiais automobiliais užtikrinimo Aprašo nustatytais atvejais tikslais. Duomenų subjektų teisės įgyvendinamos vadovaujantis šiame punkte nurodytu Europos Parlamento ir Tarybos reglamentu ir duomenų valdytojų, į kuriuos kreipiamasi dėl duomenų subjekto teisių įgyvendinimo, nustatyta tvarka.

20. Apraše nustatytais atvejais pateikti dokumentai valdomi Lietuvos Respublikos dokumentų ir archyvų įstatymo nustatyta tvarka.

_____________________